钦定古今图书集成/明伦汇编/氏族典/第215卷 > 何鉴
## 钦定古今图书集成/明伦汇编/氏族典/第215卷 > 何鉴

按《明外史何鉴传》：“鉴字世光，浙江新昌人。成化五年
进士，授宜兴知县，征拜御史，巡宣府大同。再按江北，
出为河南知府，历四川左右布政使。弘治六年，以右
副都御史巡抚江南，兼理杭嘉、湖三府税粮。复巡抚
山东，迁刑部右侍郎，进左。母忧去。十八年还朝。正德
二年，拜南京兵部尚书。六年，召为刑部尚书。时大盗”
并起，兵部尚书王敞不能办贼。其年四月罢敞，以鉴
代之。以捷书屡闻，加鉴太子少保。明年，鉴请用彭泽，
与仇钺同办河南贼，而以山东贼专委陆完。五月，河
南贼平。七月，山东馀贼亦平，陈金、洪锺亦以次平江
西、四川诸贼。帝喜，加鉴太子太保，荫子锦衣世百户。
宁王宸濠谋复护卫，鉴力遏之。都督白玉以失事罢，
厚贿豹房诸幸臣求复，鉴执不从。诸幸臣嗾诇事者，
发鉴家僮取将校金钱，言官遂交章劾鉴，致仕去。阅
九年卒，年八十。